Fjölskylduhátíð á Bifröst í tilefni 90 ára afmælis skólans Föstudaginn 18. júlí verður haldin fjölskylduhátíð á Bifröst í tilefni af 90 ára afmæli skólans . Hátíðin hefst kl. 11:00 og lýkur kl. 16:00 . Allir sem vettlingi geta valdið eru hjartanlega velkomnir og gamlir og nýir Bifrestingar , Samvinnuskólanemar og Samvinnuháskólanemar eru sérstaklega hvattir til að heimsækja gamlar slóðir . Fjölskylduhátíðin samanstendur af fjölmörgum listrænum uppákomum og sprellfjörugum atriðum fyrir alla aldurshópa , m.a. má nefna útimarkað þar sem seldir verða listmunir , grænmeti , fatnaður o.fl . Listamenn munu stíga á stokk – í húsakynnum skólans og úti í náttúrunni - og fremja gjörninga . Listasmiðja verður starfrækt fyrir börn og fullorðna þar sem kynslóðunum gefst tækifæri til að eiga skapandi samverustundir . Meðal listrænna atriða sem í boði verða eru óperusöngur , flautuleikur , kórsöngur og söngsveitir og leikhópar bjóða uppá fjölbreytt atriði . Nemendur skólans munu bregða sér í hlutverk fyrstu nemenda sem innrituðust í skólann , stíga á stokk og rifja upp baráttumál þess tíma . Í hátíðarsal skólans verður kaffisala og þjóðlegt meðlæti á boðstólum og gefst gestum kostur á að baka sínar eigin vöfflur . Um miðbik dagsins verður Bifrastarlagið frumflutt við hátíðlega athöfn . Skipulagðar gönguferðir verða á Grábrók , í Paradísarlaut , að Glanna og Hreðavatni og ratleikur og happadrætti munu krydda dagskrána . Sýning á gömlum munum , myndum og handritum verður opnuð í tilefni hátíðarinnar og óvæntir gjörningar og spunaverk verða á vegi gesta þegar síst skyldi . Gestum og gangandi býðst að leggja stein í vörðu sem mun rísa á lóð skólans sem minnisvarði um 90 ára farsælt skólastarf . Skipuleggjandi hátíðarinnar er Edda Björgvinsdóttir nemi í meistaranámi mennta - og menningarstjórnunar við Háskólann á Bifröst . Allir listamenn og aðrir er leggja hönd á plóg þennan dag eru núverandi eða útskrifaðir nemendur skólans . Upplýsingar um gistingu á Fosshóteli í háskólaþorpinu má fá í síma 435 0101 .